25/04/2015 Í dag verður merkið kring landið vundið í fulla stong, tí vit halda flaggdagin eins og merkið fyllir 75 ár. Merkið var eisini tann 25. apríl 1940 viðurkent sum tjóðarmerki føroyinga av bretska hersetingarvaldinum. Fyrsta føroyska flaggið hongur í Fámjins kirkju 25/04/2015 Heili 10 solistar og bólkar fara at framføra í Samljóð í Skopun 2. mai kl 18.00 Tiltakið endar kl. 22.00 so fólk aðrastaðani frá, sleppa av oynni afur. Sangkrefturnar som koma til oynna at syngja eru: Jens Lisberg, Heini Lutzen, Martin Joensen, Atlino og Blátt Gras Tær lokalu sangkrefturnar eru: Sandoyar Manskór, Fríðbjørg Jensen, Fríðgerð Kjærbo, Gerhard og Sámal Hanne Lognberg. Ókeypis kaffi/te og smákøkur verður at fáa. Konsertin verður í tveimun, soleiðis at lutaseðlasøla verður í steðginum. Eisini verður greitt frá hjálpararbeiðinum í Moldova. Peningurin sum kemur inn í atgongumerki verður latin sum óskerd gáva til“ Neyðhjálparbussin”. 200 kr fyri hvønn áhoyrara, børn undir 14 ár ókeypis. Sama er galdandi fyri lutaseðlasøluni, tí vinningarnir eru latnir sum stuðul. “ Neyðhjálparbussurin” arbeiðir við at seta á stovn eitt føroyskt fíggjað heim í eini bygd í Moldova har ung skúlabørn kunnu koma 3 ferðir um vikuna, á veg heim úr skúla, at fáa sær eina góða máltíð, stuðul til skúlaheimaarbeiðið og fáa heit klæðir. Alt fíggjað av føroyingum. Tey frá“ Neyðhjálparbussinum” hava stuðla einum slíkum“ Suppikøki” við sera góðum royndum í Moldova, sum er so nógv tað fátækasta og einasta U-land í Evropa. “ Neyðhjálparbussurin” hevur sett sær fyri, at hendan hjálpin til børnini skal vera varandi og tískil verður savnað inn so at verkætlanin er fíggjað í heili 2 ár, áðrenn byrjað verður. Tiltakið "Ein tíma um árið", sum Synergi við Ásu og Anniku skipa fyri, hevur somuleiðis til endamáls at fíggja verkætlanini. Til ber at stuðla tí átakinum við at keypa supputallerkar umvegis Facebook síðu teirra og við teirra hjálp vóna vit at røkka málinum. Elisabeth Leo samskipar tiltakið í Skopun. Føgur orð um pengar og útgerð, men ES megnaði ikki at semjast um at víðka havøkið, sum sokallaða Triton-bjargingartilbúgvingin skal virka á. Og hetta undirgrevur allar tilsøgnir frá ES-londunum um at veita fígging, skip og flogførð til leitingar- og bjargingarvirksemi í Miðalhavinum. Tí hóast ætlanin er at trífalda fíggingina til Triton, so er og verður tað ein sannroynd, at leitingar- og bjargingararbeiðið má fara fram longri úti á djúpum vatni í Miðalhavinum, har flestu vanlukkurnar fara fram, og har fólk drukna í hópatali. “ Tað sum vit sóu í Brússel í dag, var ein roynd hjá ES at bjarga sær undan eyðmýking. Tað var ikki ein roynd at bjarga mannalívum. Føgur orð um fígging skulu fáa okkum at halda, at hetta er ein trupulleiki, sum ES tekur í álvara, men veruleikin er, at trupulleikin verður bert partvís loystur.” Soleiðis sigur John Dalhuisen, ábyrgdarhavandi fyri virkseminum hjá Amnesty International í Evropa og Miðasia. Um ES ikki velur at víðka bjargingarøkið, so fara tilflytarar og flóttafólk framhaldandi at drukna, og Evropa hevur enn einaferð svikið so dyggiliga. Ber ikki til at broyta Triton, so er Triton ikki loysnin, sama hvussu nógvar pengar og útgerð vit senda. Amnesty International, 23. apríl 2015 Framsókn boðar frá, at 42 ára gamla Hanna Jensen aftur verður valevni fyri flokkin, tá løgtingsval verður. –Sum ein av stigtakarunum til Framsókn og vald í Eysturkommunu býrað á listanum hjá Framsókn bjóði eg meg fram aftur til løgtingsvalið í ár. Eg leggi drúgvar royndir við politiskum virksemi og gott sjey ára royndir í býráðsarbeiði og formansarbeiði til. Eg meti at Framsókn kann vera við til at taka munandi stig á rættari kós fyri okkara samfelag, sigur Hanna Jensen. Hanna er útbúgvin M. A. í føroyskum og fronskum máli og bókmentum. Hon starvast sum studentaskúlalærari og er eisini lestrarvegleiðari á Studentaskúlanum og HF-skeiðnum í Eysturoy. Hanna Jensen er býráðslimur í Eysturkommunu og forkvinna í Mentanarnevndini, varatingkvinna fyri Framsókn og næstforkvinna í Framsókn. Haraftrat er Hanna franskur konsul í Føroyum–Frá ungum aldri havi eg arbeitt fyri størri sjálvbjargni og sjálvstøðugum Føroyum. Korini hjá einstaklinginum og vinnulívi hava eisini havt mín stóra áhuga og hesi virði eru grundarlag undir øllum arbeiði, eg fáist við. Seinnu árini havi eg arbeitt nógv við útbúgvingarpolitikki og mentanarpolitikki eins og einum fjølbroyttum úrvali av málum innan kommunalpolitikk og sum varatingkvinna eisini innan landspolitikk. Harafturat kemur altjóða og norðurlendskt virksemi og royndir haðani, sigur Hanna Jensen at enda. Endamálið við verkætlanini Borealis Band er at sameina 9 tónleikaúrmælingar í aldursbólkinum 20-30 ár undir leiðslu av íslendska Samuel Jón Samúelsson. Orkestrið er mannað við 3 tónleikarum frá Føroyum, Íslandi og Grønlandi i. Orkestrið hevur í løtuni eitt slag av venjingarlegu í Norðurlandahúsinum. Tónleikastílurin er ein blanding ymiskum tónleikastílum m. a. rock, folk, reggea, jazz, fusjón, stórbandstónleikum við við íblástri frá siðbundnum tónleiki úr útnorði o. a. Borealis Band hava í fyrsta umfarið 4 konsertir í Tórshavn, Keypmannahavn, Nuuk og Reykjavik, Tónleikastílurin er funk, jazz, fusjón og stórbandstónleikur. Høvuðsstuðul til verkætlanina er Nordisk kulturfond. Úr Føroym koma Ernst Remmel, Guðrið Hansdóttir og Mattias Kapnas, sum øll trý eru kend á føroyska tónleikapallinum. Eisini eru tað fleiri ið kennast við Samuel Jón Samúelsson, sum m. a. er kendur frá Retro Stefsson. Í løtuni eru venjingar hvønn dag í Norðurlandahúsinum við Borealis Band. Konsertin verður fríggjakvøldið 24. Apríl, kl. 19.30. Manningin í Borealis eru Ísland Samúel Jón Samúelsson-orkestur og tónlistaleiðari og spælur trombon Unnstein Manuel Stefánsson–sang, gittar Grønland Thelma Lyberth–sang, gittar o. a. Jonas Nilsson–slagverk Føroyar: Guðríð Hansdóttir–sang, gittar o. a. Ernst Remmel–trompet o. a. Eitt klombur er tann, sum ikki ger tað, sum gerast skal, á hegnigan, rættan ella vanligan hátt. Í skúlahøpi er klombrið kanska næmingurin, sum ongantíð fær meira enn helvtina við av undirvísingini. Zven Balslev er als ikki nakað klombur, men ein gávaður listamaður, sum fríggjadagin 24. apríl klokkan 16-18 letur upp sína fyrstu serframsýning í Føroyum í Steinprenti á Skálatrøð við útivið 35 tekningum og grafiskum myndum. Hesin listamaðurin er sjálvur útbúgvin á kunstakademinum, men hann hevur samhuga og innlit í sjónarmiðið hjá klombrinum, outsidearanum, sum í staðin fyri at vera til staðar og lurta eftir læraranum, kanska heldur situr og dagdroymir í skúlastovuni. Sjórnarhornið hjá klombrinum gevur kanska ikki teir bestu karakterirnar, men tað er av sonnum listarliga gevandi-hetta kunnu áskoðararnir vissa seg um á teirri forkunnugu framsýningini í Steinprenti. Teknihátturin hjá Zven Balslev er eitt sindur ráur og minnir um stílin í undirgrundsteknirøðum við surrealistiskum brá og einum rættiliga persónligum og eyðkendum myndamáli við hópin av smáum teknum og tilsipingum, sum eru afturvendandi í hansara myndaverð. Nakrar av grafisku myndunum eru gjørdar í Steinprenti, har Zven Balslev hevur havt arbeiðsuppihald hesa síðstu tíðina. Samstundis sum myndirnar hava ein fjálgan og skemtiligan dám, eru tær onkursvegna stórbýarkendar og coolar, t. d. herliga myndin av einum festivalvesi, sum aftur er dømi um tey heldur óvæntaði sjónarmiðini og myndevnini, sum Zven Balslev finnur uppá. Øll eru hjartaliga vælkomin til ferniseringina. Løgtingið fer í dag at samtykkja uppskot um at seta á stovn ein barsilsgrunn, soleiðis, at barsilsgjaldið, sum allir lønmóttakarar og arbeiðsgevarar gjalda, ikki longur kann verða nýtt til onnur endamál. Ferð eftir ferð at hava vit víst á tað órímiliga og óakseptabla í, at pengar verða tiknir frá borgarunum og vinnuni til ávíst endamál, fyri síðani at verða brúktur til heilt onnur endamál! Stórt yvirskot brúkt til annað Í tingsetuni 2013 legði Tjóðveldi fyri Løgtingið uppskot um, at yvirskotið í barsilsskipanini skuldi oyramerkjast og ikki kunna nýtast til annað enn barsilsskipanina. Støðan var tá, at landið yvir 8 ár hevði tikið oman fyri 64 milliónir krónur ov nógv inn í barsilsgjaldi, ella í miðal góðar 8 milliónir krónur árliga. Hesin peningur kom ikki skipanini til góðar, men fór í“ stórapot”, og varð sostatt nýttur til ymisk onnur endamál (Løgtingsmál 90/2013). Eisini Løgtingsgrannskoðararnir høvdu átalað, at bara fyri árini 2010-2012 var yvirskotið í skipanini nærum 30 milliónir krónur, sum ikki vórðu nýttar til endamálið. Tað er tí gleðiligt, at Jóhan Dahl, landsstýrismaður í arbeiðsmarknaðarmálum, nú loksins er komin við hesum uppskoti um barsilsgrunn, ið hevur neyvt sama endamál sum uppskotið hjá Tjóðveldi-at tryggja, at yvirskot í barsilsskipanini kann flytast fram til komandi ár, so pengarnir eru tøkir til at fíggja broytingar í barsilsskipanini. Eisini ber til at nýta yvirskot okkurt árið til at fíggja møgulig undirskot onnur ár. Skipanin stigvíst bøtast Júst tí, at stórt yvirskot var í skipanini, valdi CHE-samgongan í 2008 alt fyri eitt at leingja barsils-skipanina við 8 vikum, umframt at styrkja rættindini hjá pápanum til barsilskvotu, og gera skipanina eitt vet meira smidliga. Tjóðveldi hevur tvær reisur roynt at fingið undirtøku fyri at leingja barnsburðarfarloyvið við 8 vikum afturat, og gera skipanina munandi meira smidliga, so foreldur í størri mun kunnu tillaga farloyvið til tørvin hjá tí einstøku familjuni (Løgtingsmál 49/2012 og 20/2013). Undirtøka hevur ikki verið fyri hesum, men farnu tingsetu fekk landsstýrismaðurin samtykt eitt uppskot um at leingja barsilssfarloyvistíðina við 4 vikum, og sostatt verður størri partur av pengunum brúktur til ásetta endamálið. Stórur tørvur er á at gera skipanina munandi meira fleksibla, so foreldur í størri mun kunnu laga farloyvistíðina til tørvin hjá tí einstøku familjuni. Tjóðveldi heilsar barsilsgrunninum væl komnum, og tekur av fullum huga undir við málinum. Vegna Tjóðveldi Bjørt Samuelsen, framsøgukvinna í arbeiðsmarknaðarmálum Nú ið minni enn tvær vikur eru eftir, til freistin at lata inn sjálvuppgávuna er farin, hava stívliga 2.000 borgarar og virkir nýtt eSkatt at lata inn við. Sambært uppteljing hjá TAKS skulu í alt 6.580 sjálvuppgávur frá borgarum og virkjum latast inn í ár. Ein lítil triðingur er sostatt innkomin, og hetta er nakað meira enn somu tíð í fjør. TAKS hevur tí góðar vónir um, at tað aftur í ár vera mong, ið lata sjálvuppgávu inn á eSkatti. Roknskaparskyldig skulu nýta eSkatt Sambært kunngerð skulu allir roknskapir til TAKS latast inn talgilt. Tey, sum hava skyldu at lata inn roknskap saman við sjálvuppgávuni, skulu tí bæði lata sjálvuppgávu og roknskap inn á eSkatti. Avmarkað fílustødd Beint undan innlatingarfreistini í fjør høvdu nakrir brúkarar avbjóðingar við at senda fílur til eSkatt. Orsøkin vísti seg at vera, at tær fyltu ov nógv. TAKS ger tí vart við, at samlaða støddin á fílum, ið verða sendar til eSkatt, má vera í mesta lagi 25 MB. Talgild innlating nervar ikki Kundarøktarar hava í hesum døgum úr at gera við at vegleiða fólki í at lata inn á sjálvgreiðsluni, men eftir stendur, at fólk eru væl nøgd við eSkatt, tí tey síggja, at hetta er ein lættur og skjótur máti at lata inn. Í fjør lótu til samans 4.599 borgarar sjálvuppgávu sína inn á eSkatti, innan freistin var úti 1. mai. Í ár er freistin at lata inn sjálvuppgávu 4. mai.